《西樵山》
明代·黄在衮

祇林楼阁赤霞封，窈窕丹梯路几重。洞倚擘云扶日月，山悬飞雨下芙蓉。

秋阴乍变中峰树，江色常分上界钟。东岭有僧何处问，莲花知是远来踪。

作者简介：黄在衮，字公补，号水南。顺德人。著子，民表甥。明世宗嘉靖三十四年（一五五五）经魁。官缙灵教谕，擢广西贺县知县。清温汝能《粤东诗海》卷二九、清吴道镕《广东文徵作者考》卷四等有传。